CELEX: E2016P0005
Language: et
Date: 2016-03-22 00:00:00
Title: EFTA kohtult nõuandva arvamuse saamise taotlus, mille esitas 22. märtsil 2016 Norra tööstusomandi õiguste valdkonna apellatsiooninõukogu seoses Oslo linnavalitsuse apellatsioonkaebusega (kohtuasi E-5/16)

26.1.2017   
            
            
               ET
            
            
               Euroopa Liidu Teataja
            
            
               C 26/17
            
         EFTA kohtult nõuandva arvamuse saamise taotlus, mille esitas 22. märtsil 2016 Norra tööstusomandi õiguste valdkonna apellatsiooninõukogu seoses Oslo linnavalitsuse apellatsioonkaebusega
   (kohtuasi E-5/16)
   (2017/C 26/08)
   Norra tööstusomandi õiguste valdkonna apellatsiooninõukogu (Klagenemnda for industrielle rettigheter) esitas EFTA kohtule 22. märtsi 2016. aasta kuupäevaga dateeritud taotluse, mille kohtu kantselei sai kätte 31. märtsil 2016. Taotluses palutakse EFTA kohtult seoses Oslo linnavalitsuse apellatsioonkaebusega nõuandvat arvamust allpool esitatud küsimustes.
   
               1.
            
            
               Kas selliste autoriõigusega kaitstud teoste kaubamärgina registreerimine, mille kaitseperiood on lõppenud, võib teatavatel tingimustel olla vastuolus kaubamärgidirektiivi artikli 3 lõike 1 punktis f sätestatud keeluga registreerida kaubamärke, „mis on vastuolus avaliku korra või üldtunnustatud moraalipõhimõtetega“?
            
         
               2.
            
            
               Kui esimesele küsimusele vastatakse jaatavalt, siis kas see mõjutab hinnangut, mille kohaselt on autoriõigusega kaitstud teos üldtuntud ja sellel on suur kultuuriline väärtus?
            
         
               3.
            
            
               Kui esimesele küsimusele vastatakse jaatavalt, siis kas seda hinnangut võivad mõjutada muud tegurid või kriteeriumid, mida ei ole teises küsimuses nimetatud, ja kui võivad, siis millised?
            
         
               4.
            
            
               Kas direktiivi 2008/95/EÜ artikli 3 lõike 1 punkti e alapunkti iii saab kohaldada skulptuuride kahemõõtmeliste esituste suhtes?
            
         
               5.
            
            
               Kas direktiivi 2008/95/EÜ artikli 3 lõike 1 punkti c saab kohaldada õigusliku alusena selliste kaubamärkide registreerimisest keeldumiseks, mis kujutavad endast kauba kuju või välimuse kahe- või kolmemõõtmelist esitust?
            
         
               6.
            
            
               Kui viiendale küsimusele vastatakse jaatavalt, siis kas direktiivi 2008/95/EÜ artikli 3 lõike 1 punkte b ja c tuleb mõista nii, et riiklik registreerimisasutus peab kauba kuju või välimuse kahe- või kolmemõõtmelist esitust kujutavate kaubamärkide hindamisel kohaldama hindamiskriteeriumi, mille alusel tuleb kaaluda, kas asjaomane kujutis on tugevalt vastuolus ettevõtlussektori normide või tavadega, või võib registreerimisest keelduda põhjusel, et selline kaubamärk kirjeldab kauba kuju või välimust?